KIRJALLINEN KYSYMYS E-3609/02

esittäjä(t): Cristiana Muscardini (UEN) komissiolle

(16. joulukuuta 2002)

Aihe: Eurooppalaisten kielten suojelu

Patentteja koskevassa Lontoon pöytäkirjassa, joka on vielä ratifioitava, muistutettiin perustellusti Ranskan senaatin puhemiehen reaktioista. Tämä totesi 8. marraskuuta 2002 Brivessä, että Emme voi hyväksyä sellaisia määräyksiä, jotka johtaisivat siihen, että englannin kielellä olisi dominoiva asema tässä strategisessa vaiheessa.

Tiedustelisin komissiolta seuraavaa:

1. Onko komissio osallistunut edellä mainitun pöytäkirjan laadintaan?

2. Onko komissio huolestunut Euroopan kulttuurisen ja kielellisen monimuotoisuuden turvaamisesta?

3. Eikö komissio katso, että näiden kulttuurien elinvoimaisuuden edistäminen on tärkeämpää kuin pelkkä yksikielisyyden hyväksyminen?

Frederik Bolkesteinin komission puolesta antama vastaus

(28. tammikuuta 2003)

Komissio viittaa 3. joulukuuta 2002 Samuli Pohjamon esittämään kirjalliseen kysymykseen E-3132/02 antamaansa vastaukseen(1) ja korostaa, että Euroopan patenttijärjestö ei ole yhteisön elin, vaan yhteisöön nähden täysin erillinen ja itsenäinen organisaatio. Komissio osallistuu tämän vuoksi Euroopan patenttijärjestön toimintaan tarkkailijana. Tässä ominaisuudessa ja yhteisön valtuuskunnan puitteissa komissio on erityisesti seurannut järjestön niitä toimia, jotka johtivat 17. lokakuuta 2000 Euroopan patenttijärjestön uudistusta käsitelleen toisen hallitustenvälisen konferenssin yhteydessä Euroopan patenttijärjestön vapaaehtoisen sopimuksen tekemiseen kääntämiseen liittyvien kustannusten alentamisesta (sopimus eurooppapatenttien myöntämisestä tehdyn yleissopimuksen eli Euroopan patenttisopimuksen 65 artiklan soveltamisesta). On syytä täsmentää, että tämä neuvottelutulos ei johda tilanteeseen, jossa eurooppapatentteihin sovellettaisiin vain englannin kieleen perustuvaa järjestelmää.

Komissio on arvoisan parlamentin jäsenen kanssa yhtä mieltä siitä, että yhteisön kulttuurista ja kielellistä monimuotoisuutta on suojeltava etenkin kulttuuriin liittyvillä aloilla.

Tästä huolimatta on todettava, kuten komissio on jo todennut ehdotuksessaan yhteisöpanttia koskevaksi neuvoston asetukseksi(2), että edullisen patentin tavoite sisältää ajatuksen patentista, joka on voimassa kaikkialla yhteisössä sen kielisenä, jolla se on Euroopan patenttisopimuksen nojalla myönnetty. Komissio on havainnut, että kääntämiseen liittyvät järjestelyt muodostavat erityisen suuren osan eurooppapatentin nykyisistä kustannuksista, jotka ovat kolmin- tai jopa viisinkertaiset verrattuna EU:n tärkeimpien kauppakumppanimaiden patentteihin(3). Kiinnostavana on pidettävä sitä, että nykyisten eurooppapatenttien käännöksiä käytetään hyvin harvoin. Komission saamien tietojen mukaan Ranskan kansallisessa alan laitoksessa (Institut National de la Propriété Industrielle) käännöksiin tutustutaan ainoastaan kahdessa prosentissa tapauksista. Näin ollen komissio katsoo, että kohtuullisten kustannusten varmistaminen on tällä pitkälle erikoistuneella alalla ehdottoman välttämätöntä innovaatiotoiminnan edistämiseksi ja Euroopan teollisuuden kilpailukyvyn ylläpitämiseksi.

(1) EYVL C 110 E, 8.5.2003, s. 170.

(2) EYVL C 337 E, 28.11.2000.

(3) KOM(2000) 412 lopullinen.